***პრესრელიზი***

***სამეცნიერო პროექტის***

***„ქართული მწერლობა მსოფლიოს მასშტაბით“***

***პ რ ე ზ ე ნ ტ ა ც ი ა***

**პრეზენტაციის თარიღი და დრო: 12 ივლისი, 2024 წელი, 14:00 საათი**

**ადგილი:** შოთა რუსთაველის სახელობის ქართული ლიტერატურის ინსტიტუტი, სააქტო დარბაზი, მის.: კოსტავას # 5

**პროექტის ხელმძღვანელი:** შოთა რუსთაველის სახელობის ქართული ლიტერატურის ინსტიტუტის დირექტორი, კომპარატივისტული ლიტერატურის ქართული ასოციაციის (GCLA) პრეზიდენტი, პროფესორი ირმა რატიანი

**პროექტის წარმდგენი ორგანიზაციები:** კომპარატივისტული ლიტერატურის ქართული ასოციაცია, შოთა რუსთაველის სახელობის ქართული ლიტერატურის ინსტიტუტი.

**დონორი ორგანიზაცია:** - შოთა რუსთაველის საქართველოს ეროვნული სამეცნიერო ფონდი.

**თანამონიწლე და თანადამფინანსებელი ორგანიზაცია:** - კავკასიის საერთაშორისო უნივერსიტეტი.

**პროექტის შესახებ:**

პროექტი წარმოადგენს შოთა რუსთაველის საქართველოს ეროვნული სამეცნიერო ფონდის მიერ 2022 წელს დაფინანსებული პროექტის - „შედარებითი ლიტერატურის მსოფლიო კონგრესი“, გაგრძელებას.

ჩატარებული კონგრესის კვალდაკვალ, ცხადად გამოიკვეთა პატარა ქვეყნების ლიტერატურების, მათ შორის, ქართული ლიტერატურის მნიშვნელობა მსოფლიო ლიტერატურისათვის. კონგრესის ორგანიზატორებმა - შედარებითი ლიტერატურის ქართულმა ასოციაციამ და შოთა რუსთაველის სახელობის ქართული ლიტერატურის ინსტიტუტმა - მიიღეს გადაწყვეტილება, ესარგებლათ შექმნილი კეთილგანწყობითა და დაინტერესებით და, ეროვნული ლიტერატურის საკეთილდღეოდ, მუშაობა დაეწყოთ ახალ პროექტზე, რომელიც არა მხოლოდ პრაქტიკულად დაასაბუთებდა კონგრესის შედეგად წარმოქმნილი მაღალი ნდობის სისწორეს, არამედ - გაზრდიდა საერთაშორისო აკადემიური წრეებისა და მეცნიერების დაინტერესებას ქართული მწერლობით.

პროექტის ფარგლებში განხორციელდა სამეცნიერო ვიზიტი ოთხი სხვადასხვა ქვეყნის სამეცნიერო ცენტრებსა და უნივერსიტეტებში, კერძოდ:

1. საფრანგეთში (პარიზი - ახალი სორბონას უნივერსიტეტი - (Sorbonne Nouvelle University) <http://www.univ-paris3.fr/> );
2. გერმანიაში (ოდერის ფრანკფურტი, პოტსდამი - ვიადრინას ევროპული უნივერსიტეტი, პოტსდამის უნივერსიტეტი - Viadrina European University <https://www.europa-uni.de/en/index.html>);
3. აზერბაიჯანში (ბაქო - ხაზარის უნივერსიტეტი - Khazar University - <https://www.khazar.org/>

აზერბაიჯანის კომპარატივისტული ლიტერატურის ასოციაცია - Azerbaijan Comparative Literature Assosiation (AzCLA) - <http://www.azcla.org/>);

1. ბულგარეთში (სოფია - ბულგარეთის მეცნიერებათა აკადემია, ბულგარეთის ლიტერატურის ინსტიტუტი - Bulgarian Academy of Sciences (BAS), Institute for Literature – <https://www.bas.bg/?lang=en>

<https://www.bas.bg/?page_id=24473&lang=en>).

პროექტის ფარგლებში ღონისძიებები ჩატარდა სხვადასხვა ფორმატში, კერძოდ, ახალი სორბონას უნივერსიტეტში ღონისძიება გაიმართა საეთაშორისო სემინარის „ქართულ-ფრანგული ლიტერატურული დიალოგი“ სახით, ხოლო ვიადრინას ევროპულ და პოტსდამის უნივერსიტეტებში - საერთაშორისო კოლოკვიუმის - „ქართული მწერლობა ევროპული მწერლობის ნაწილი“ ფორმატში.

წაკითხული მოხსენებების თემატიკა შეირჩა მასპინძელი მხარის სამეცნიერო ინტერესების გათვალისწინებით და მოიცვა ქართული ლიტერატურის განვითარების უმნიშვნელოვანესი პერიოდები.

პროექტი **მიზნად** ისახავდა ქართული ლიტერატურის ინტერნაციონალიზაციასა და პოპულარიზაციას, ამავე დროს სამომავლოდ ერთობლივი ტრანსნაციონალური პროექტებისა და კვლევების წარმოებას, საერთაშორისო საგრანტო პროექტებში სამომავლო პარტნიორობას, კოლაბორაციის გაღრმავებას, პარტნიორთა ქსელის გაფართოებასა და ლიტერატურის, როგორც უმნიშვნელოვანესი შემოქმედებითი ინდუსტრიის, კომერციონალიზაციას.

ქართული ლიტერატურის წარდგენამ ევროპული სამეცნიერო საზოგადოების უდიდესი ინტერესი გამოიწვია, საჯარო ლექციებს სტუდენტებისა და პროფესორების გარდა, ესწრებოდნენ გამომცემლები, მწერლები. გაჩნდა მნიშვნელოვანი ინიციატივები სამომავლო თანამშრომლობასთან დაკავშირებით, დაიგეგმა ერთობლივი კვლევები და პროექტები. განხორციელებულმა აქტივობებმა მნიშვნელოვნად გაზარდა ინტერესი პატარა ერების ლიტერატურული მემკვიდეობის მიმართ.